Fit-13 ta' Diċembru 2016, il-Kunsill approva l-prijoritajiet leġislattivi tal-UE għall-2017 kif intlaħaq qbil dwarhom minn qabel mal-Parlament Ewropew u l-Kummissjoni. Dan ser jgħin lit-tliet istituzzjonijiet tal-UE jgħaqqdu l-isforzi tagħhom u jiggarantixxu progress sostanzjali fl-oqsma fejn huma l-aktar meħtieġa. Dikjarazzjoni konġunta li tistabbilixxi l-prijoritajiet tal-UE ser tiġi ffirmata mill-Prim Ministru Slovakk Robert Fico, il-President tal-Parlament Ewropew Martin Schulz, u l-President tal-Kummissjoni Jean-Claude Juncker aktar tard fl-istess jum. "Din hija l-ewwel darba li l-UE qed tistabbilixxi ġabra ta' prijoritajiet leġislattivi komuni għas-sena ta' wara. Dan ser jippermetti lill-istituzzjonijiet tal-UE jaħdmu flimkien aktar mill-qrib biex jindirizzaw l-isfidi l-kbar li jkollhom quddiemhom." Miroslav Lajčák, il-Ministru Slovakk għall-Affarijiet Barranin u Ewropej u President tal-Kunsill Fl-2017, l-UE ser tittratta bi prijorità l-inizjattivi leġislattivi fl-oqsma ta' politika li ġejjin: l-għoti ta' spinta ġdida lill-impjiegi, it-tkabbir u l-investiment permezz tat-tisħiħ tal-fond Ewropew għall-investimenti strateġiċi, l-immodernizzar tal-istrumenti għad-difiża tal-kummerċ, it-titjib tal-immaniġġar tal-iskart f'ekonomija ċirkolari, u jsir progress fir-rigward tal-unjoni bankarja u l-unjoni tas-swieq kapitali l-indirizzar tad-dimensjoni soċjali tal-UE , b'mod partikolari permezz tat-tisħiħ tal-inizjattiva favur l-impjieg taż-żgħażagħ, it-titjib tal-koordinazzjoni tas-sigurtà soċjali, prodotti u servizzi aċċessibbli jkun jista' jkollhom aċċess aktar faċli għas-suq u l-ħolqien ta' korpi Ewropej ta' solidarjetà protezzjoni aħjar tas-sigurtà taċ-ċittadini tal-UE , b'mod partikolari permezz ta' protezzjoni aħjar tal-fruntieri esterni (bis-saħħa ta' sistema ta' dħul/ ħruġ, fruntieri intelliġenti u sistema Ewropea ta' informazzjoni u ta' awtorizzazzjoni għall-ivvjaġġar), regoli aktar stretti dwar ix-xiri u l-pussess tal-armi tan-nar, il-ġlieda kontra t-terroriżmu, il-ħasil tal-flus u l-finanzjament tat-terroriżmu u l-iskambju ta' informazzjoni dwar ċittadini ta' pajjiżi terzi ir-riforma tal-politika tal-UE dwar il-migrazzjoni fi spirtu ta' responsabbiltà u solidarjetà, b'mod partikolari permezz tar-reviżjoni tar-regoli tal-UE dwar l-asil u ż-żieda fl-investimenti f'pajjiżi terzi biex jiġu indirizzati l-kawżi ewlenin tal-migrazzjoni it-twettiq ta' suq uniku diġitali , b'mod partikolari permezz tar-riforma tar-regoli tal-UE dwar it-telekomunikazzjoni u d-drittijiet tal-awtur, lok biex tkun tista' tintuża l-banda ta' frekwenza ta' 700 MHz għas-servizzi mobbli, il-prevenzjoni tal-imblukkar ġeografiku mhux ġustifikat, ir-reviżjoni tad-direttiva dwar is-servizzi tal-media awdjoviżiva u l-immodernizzar tar-regoli komuni tal-protezzjoni tad-data il-ħolqien ta' unjoni tal-enerġija u politika progressiva dwar it-tibdil fil-klima, speċjalment permezz tal-implimentazzjoni tal-qafas għall-klima u l-enerġija għall-2030, is-segwitu tal-ftehim ta' Pariġi u l-pakkett "enerġija nadifa" għall-Ewropej kollha Il-Kunsill, il-Parlament u l-Kummissjoni qablu li hemm bżonn li jsir progress ukoll fit-twettiq tal-impenn tagħhom lejn il-valuri komuni Ewropej, fil-ġlieda kontra l-evażjoni tat-taxxa, fil-preservazzjoni tal-prinċipju tal-moviment liberu u fit-tisħiħ tal-kontribut tal-Ewropa għall-istabbiltà, is-sigurtà u l-paċi. Kuntest Il-qbil bejn il-Kunsill, il-Parlament u l-Kummissjoni dwar l-ogħla prijoritajiet leġislattivi huwa l-ewwel wieħed fl-istorja tal-UE. Dan ġie introdott mill-ftehim dwar tfassil aħjar tal-liġijiet iffirmat f'April 2016. Dikjarazzjoni konġunta dwar il-prijoritajiet leġislattivi tal-UE għall-2017 Test tal-ftehim dwar tfassil aħjar tal-liġijiet Ara l-paġna tal-laqgħa